কাশ্মীরি মুসলিম

**কাশ্মীরি মুসলিম** হলেন জাতিগত কাশ্মীরি, যারা ইসলাম পালন করেন এবং ভারত-শাসিত জম্মু ও কাশ্মীরের কাশ্মীর উপত্যকার আদি বাসিন্দা। কাশ্মীরি মুসলমানদের মধ্যে সংখ্যাগরিষ্ঠ হলেন সুন্নি, আর শিয়া মুসলমানরা সংখ্যালঘু গোষ্ঠী হিসেবে বিদ্যমান। কাশ্মীরি ভাষায় তারা নিজেদের "কোশুর" নামে পরিচয় দিয়ে থাকেন।

বর্তমানে কাশ্মীরি মুসলিম জনসংখ্যা প্রধানত কাশ্মীর উপত্যকায় বসবাস করে। কাশ্মীরি মুসলিমদের ছোট ছোট সম্প্রদায় জম্মু ও কাশ্মীরের অন্যান্য অঞ্চলেও বাস করে। কাশ্মীরি মুসলিমরা কাশ্মীরি হিন্দু সম্প্রদায়েরই একই জাতিগত মূল থেকে উদ্ভূত। কাশ্মীরি মুসলিম ও হিন্দু উভয়েই পিতৃতান্ত্রিক বংশানুক্রম অনুসরণ করে তাদের বংশপরিচয় নির্ধারণ করেন। কিছু সম্পত্তি ও উপাধি পুরুষানুক্রমিকভাবে উত্তরাধিকারসূত্রে প্রাপ্ত হতে পারে, তবে কিছু উত্তরাধিকার নারীর মাধ্যমেও অর্জিত হতে পারে। কাশ্মীরি হিন্দুরা ইসলামে ধর্মান্তরিত হওয়ার পরেও তাদের পারিবারিক নাম (ক্রাম) মূলত ধরে রেখেছিলেন, যা তাদের আদি পেশা, বাসস্থান বা সম্প্রদায়কে নির্দেশ করত।

জম্মু অঞ্চলের চেনাব উপত্যকা নামে পরিচিত ডোডা, রামবান এবং কিশ্তওয়ার জেলা  কাশ্মীরি মুসলমানদের একটি বিশাল জনসংখ্যা বাস করে। পাকিস্তান-শাসিত কাশ্মীরের নীলাম এবং লীপা উপত্যকায়ও জাতিগত কাশ্মীরি মুসলমানরা বসবাস করে। ১৯৪৭ সাল থেকে অনেক জাতিগত কাশ্মীরি মুসলিম পাকিস্তানের পাঞ্জাবে বসবাস করছে। ডোগরা ও শিখ শাসনামলে কাশ্মীর উপত্যকার অনেক জাতিগত কাশ্মীরি মুসলিম পাঞ্জাব অঞ্চলে স্থানান্তরিত হয়।

কাশ্মীরি ভাষা বেশিরভাগ কাশ্মীরি মুসলমানের মাতৃভাষা।

## ইতিহাস
দ্বাদশ ও ত্রয়োদশ শতাব্দীতে ইসলাম কাশ্মীরে প্রবেশ করতে শুরু করে। কাশ্মীরে প্রাপ্ত কুরআনের প্রাচীনতম অনুলিপিটি ১২৩৭ খ্রিস্টাব্দের, যা তৎকালীন কাশ্মীরি ইসলামিক পণ্ডিত বলে পরিচিত ফতেহ উল্লাহ কাশ্মীরি কর্তৃক হস্তলিখিত হয়েছিল।
[থাম্ব|কাশ্মীর থেকে প্রাপ্ত একটি [কুরআন, যার সময়কাল প্রায় ১৮২১-২২ সাল]]
কাশ্মীরের প্রথম মুসলিম ধর্মপ্রচারক ছিলেন সৈয়দ শরফ-উদ-দিন আবদুর রহমান সোহরাওয়ার্দী, যিনি বুলবুল শাহ নামেই বেশি পরিচিত।

তিনি ছিলেন একজন বহু ভ্রমণকারী ধর্মপ্রচারক এবং লোহার রাজবংশের রাজা সুবিদেবের (১৩০১-২০) শাসনামলে কাশ্মীরে আসেন। সুবিদেবকে রিঞ্চন হত্যা করে শাসক হওয়ার পর, তিনি সুবিদেবের বিধবা কোটা রানিকে বিয়ে করেন এবং তার পুত্রকে প্রধান হিসেবে নিযুক্ত করেন। পরবর্তীতে শাহ মীরের পরামর্শে তিনি ইসলাম গ্রহণ করেন। ১৩৩৯ খ্রিস্টাব্দে সুলতান শাহ মীর কাশ্মীর সিংহাসন দখল করেন এবং কাশ্মীরে শাহ মীর রাজবংশের প্রতিষ্ঠা করেন।

পরবর্তীকালে, কিছু ঐতিহ্য অনুসারে দশ হাজার কাশ্মীরি ইসলাম গ্রহণ করেন এবং এভাবেই কাশ্মীরে ইসলামের বীজ রোপিত হয়। কাশ্মীরিদের মধ্যে ইসলামের বিস্তার আরও গতি পায় যখন আরও অনেক সৈয়দ আগমন করেন, যাদের মধ্যে সৈয়দ জালাল-উদ-দিন, সৈয়দ তাজ-উদ-দিন এবং সৈয়দ হুসাইন সিমনানি বিশেষভাবে উল্লেখযোগ্য।

তবে, কাশ্মীরে ইসলামের প্রচারে যার ব্যক্তিত্ব সবচেয়ে অসাধারণ প্রভাব ফেলে, সেই মহান ধর্মপ্রচারক হলেন হামাদানের (পারস্য) মির সাইয়্যেদ আলী হামাদানি, যিনি শাহ-ই-হামাদান নামেই পরিচিত। তিনি কুবরাভি সুফি ধারার অন্তর্ভুক্ত ছিলেন এবং সাতশো শিষ্য ও সহযোগী নিয়ে কাশ্মীর আসেন। তার প্রধান জোর ছিল রাজপরিবার ও দরবারের ইসলামীকরণের ওপর, যা জনগণকে ইসলামীকরণের জন্য একটি পূর্বশর্ত ছিল। এটি সাইয়্যেদ আলী ও তার শিষ্যদের দ্বারা গৃহীত একটি গুরুত্বপূর্ণ কার্যপদ্ধতি ছিল। তিনি দৃঢ়ভাবে বিশ্বাস করতেন যে সাধারণ জনগণ তাদের শাসকদের আচার-আচরণ ও সংস্কৃতি অনুসরণ করে। তার শিষ্যরা কাশ্মীরের অনেক জায়গায় বিনামূল্যে খাবার বিতরণ কেন্দ্রের সাথে মাজার প্রতিষ্ঠা করেন, যা ইসলাম প্রচারের কেন্দ্র হিসেবে কাজ করত। তার প্রচারের ফলে হিন্দু ও বৌদ্ধ ধর্মের পুরোহিত এবং তাদের অনুসারীসহ বহু লোক ইসলাম ধর্ম গ্রহণ করে। চতুর্দশ শতাব্দীর মধ্যে ইসলাম কাশ্মীরি জনগণের প্রধান ধর্মে পরিণত হয়। সুলতান সিকান্দার শাহ মিরি-এর শাসনামলে জনসংখ্যার একটি বৃহৎ অংশ ধর্মান্তরিত হয়। কাশ্মীরে মির সাইয়্যেদ আলী হামাদানির প্রভাব শুধু ধর্মীয় ক্ষেত্রেই সীমাবদ্ধ ছিল না, বরং কাশ্মীরি সংস্কৃতি, শিল্প এবং অর্থনীতিতেও তার বিশাল অবদান ছিল। তার প্রচেষ্টায় শাল তৈরি, কার্পেট উৎপাদন, কাপড় বুনন ইত্যাদি শিল্পের ব্যাপক প্রসার ঘটে।
### সুফি ধারা
১৫ শতকে শেখ নূর-উদ-দিন নূরানী কর্তৃক প্রতিষ্ঠিত ঋষি ধারা ছিল একটি দেশীয় সুফি ঐতিহ্য। এই ধারা মূলত তপস্যা, নিরামিষভোজন এবং হিন্দু ও মুসলমানদের মধ্যে সাম্প্রদায়িক সম্প্রীতির ওপর গুরুত্বারোপ করত। কাশ্মীরের মুসলিম সংস্কৃতিতে এই ধারা গভীর প্রভাব ফেলে; এটি স্থানীয় ঐতিহ্যকে ইসলামিক শিক্ষার সঙ্গে মিলিয়ে এক সমন্বিত জীবনচর্চাকে উৎসাহিত করেছিল।
### শিখ সাম্রাজ্য
১৮১৯ সালে কাশ্মীর মহারাজা রণজিৎ সিংয়ের শিখ সাম্রাজ্যের অধীনে আসে এবং কাশ্মীরে শিখ শাসন ১৮৪৬ সাল পর্যন্ত ২৭ বছর স্থায়ী হয়। শিখ শাসনের এই ২৭ বছরে কাশ্মীরে ১০ জন গভর্নর নিযুক্ত হন। এই ১০ জন গভর্নরের মধ্যে পাঁচজন ছিলেন হিন্দু, তিনজন শিখ এবং দু'জন মুসলিম। আফগান শাসকদের অধীনে কাশ্মীরিরা অনেক কষ্ট ভোগ করায়, তারা প্রাথমিকভাবে শিখ শাসনকে স্বাগত জানান। তবে শিখরা কঠোর শাসক হিসেবে প্রমাণিত হয় এবং তাদের শাসন সাধারণত নিপীড়নমূলক বলে বিবেচিত হতো। স্কলার ক্রিস্টোফার স্নেডেন বলেন যে, শিখরা ধর্ম নির্বিশেষে কাশ্মীরিদের শোষণ করেছিল।

শিখরা বেশ কিছু মুসলিমবিরোধী নীতি প্রণয়ন করে, যার ফলে উপত্যকার সংখ্যাগরিষ্ঠ মুসলিম জনগোষ্ঠীকে তাদের ধর্ম পালনে নানা ধরনের কঠোরতার সম্মুখীন হতে হয়। কেন্দ্রীয় মসজিদ, জামিয়া মসজিদ, ২০ বছরের জন্য বন্ধ করে দেওয়া হয় এবং মুসলমানদের আজান (নামাজের জন্য আহ্বান) দিতে নিষেধ করা হয়। যদি একজন শিখ একজন হিন্দুকে হত্যা করত, তবে অনুমোদিত ক্ষতিপূরণের পরিমাণ ছিল চার রুপি। তবে, যদি একজন শিখ একজন মুসলিমকে হত্যা করত, তবে অনুমোদিত ক্ষতিপূরণের পরিমাণ ছিল মাত্র দুই রুপি।

শিখ শাসনকালে কাশ্মীরে ইউরোপীয় পর্যটকদের আগমন ঘটতে শুরু করে এবং তাদের মধ্যে অনেকেই মুসলিম কৃষকদের চরম দারিদ্র্য ও শিখদের আরোপিত অত্যধিক কর নিয়ে লেখেন। কিছু সমসাময়িক বিবরণ অনুযায়ী, উচ্চ করের কারণে গ্রামাঞ্চলের বিস্তীর্ণ এলাকা জনশূন্য হয়ে যায়। কাশ্মীরের ইতিহাস গ্রন্থগুলোতে শিখ শাসনকালে সাধারণ কাশ্মীরিদের জীবনের দুর্দশার ওপর জোর দেওয়া হয়। এই ইতিহাস অনুসারে, কৃষকেরা দারিদ্র্যের গভীরে নিমজ্জিত হয়েছিল এবং কাশ্মীরি কৃষকদের পাঞ্জাবের সমভূমিতে স্থানান্তরের হার অনেক বেড়ে গিয়েছিল। এই সময়ের বেশ কিছু ইউরোপীয় পর্যটকের বিবরণ এই দাবিগুলোর সত্যতা প্রমাণ করে এবং এর সপক্ষে প্রমাণও দেয়।

সুব্রাওনের যুদ্ধে শিখরা তাদের স্বাধীনতা হারায়। ১৮৪৬ সালে কাশ্মীর ব্রিটিশ আধিপত্যের অধীনে হিন্দু ডোগরা মহারাজা গুলাব সিংয়ের শাসনাধীনে আসে।
### ডোগরা শাসন
কাশ্মীর উপত্যকার মুসলিম কৃষকদের জন্য ১০০ বছরের ডোগরা শাসন ছিল এক চরম বিপর্যয়। ওয়াল্টার লরেন্স কাশ্মীর উপত্যকার কৃষকদের অবস্থাকে 'হতাশাজনক' বলে বর্ণনা করেন। তিনি আরও উল্লেখ করেন যে, উপত্যকার কৃষকেরা তাদের দুর্দশার জন্য মহারাজার প্রতিনিধিদের দায়ী করত, শাসকদের নয়। রাজ্যের কর্মকর্তারা দৃশ্যত শাসকদের কাশ্মীর উপত্যকার মুসলিম কৃষকদের অবস্থা জানতে দিত না।

লরেন্স বিশেষভাবে কাশ্মীরি পণ্ডিত সম্প্রদায়ের অন্তর্গত রাজ্য কর্মকর্তাদের সমালোচনা করেন। লরেন্স প্রমাণ দেন যে, কাশ্মীরি পণ্ডিত কর্মকর্তাদের অনেকেই "ব্যক্তিগতভাবে ভদ্র ও বুদ্ধিমান" হলেও, "সামগ্রিকভাবে তারা ছিল নিষ্ঠুর ও অত্যাচারী।" পণ্ডিত আয়েশা জালাল উল্লেখ করেন যে, মহারাজার‍া কাশ্মীরি পণ্ডিত এবং জম্মুর ডোগরা স্বজনদের সাথে সম্পর্ক স্থাপন করে প্রজাদের অধিকার পদদলিত করতেন। ক্রিস্টোফার স্ন্যাডেন আরও উল্লেখ করেন যে, কাশ্মীরি মুসলিমরা প্রায়শই কাশ্মীরি পণ্ডিত কর্মকর্তাদের দ্বারা শোষিত হতেন।

উইংগেট এবং লরেন্স কাশ্মীরের গ্রামীণ অভ্যন্তরে বহু মাস অতিবাহিত করেন এবং এক অভূতপূর্ব উপায়ে কাশ্মীরি সমাজে হিন্দু কাশ্মীরি পণ্ডিত সম্প্রদায় এবং সংখ্যাগুরু কাশ্মীরি মুসলিম কৃষকদের স্বার্থের মধ্যে বিদ্যমান উত্তেজনাকে সামনে আনেন। তবে, দুজনেই কাশ্মীরি মুসলমানদের ওপর নিপীড়ন স্বীকার করলেও, লরেন্স এবং উইংগেটের দেওয়া সমাধানগুলো একে অপরের থেকে ভিন্ন ছিল। মুসলিম কৃষক শ্রেণির দুর্দশা বাড়ানোর পেছনে কাশ্মীরি পণ্ডিত সম্প্রদায়ের দায় স্বীকার করলেও, উইংগেট পণ্ডিত সম্প্রদায়ের বিশেষাধিকার বিলোপের দাবিতে ছিলেন অনেক বেশি আপসহীন। তবে, লরেন্স কাশ্মীরি পণ্ডিতদের বিশেষাধিকার অক্ষুণ্ন রেখেই কাশ্মীরের কৃষক শ্রেণিকে স্বস্তি প্রদানের প্রস্তাব করেন।

গাবাশা নাথ কাউল তার *কাশ্মীর দ্যান অ্যান্ড নাও* গ্রন্থে কাশ্মীর উপত্যকার মুসলিম জনগোষ্ঠীর দুর্দশার বর্ণনা করেন এবং তাতে তিনি লেখেন যে, ৯০ শতাংশ মুসলিম পরিবার হিন্দু মহাজনদের কাছে বন্ধক ছিল। রাজ্যের বেসামরিক প্রশাসনে মুসলমানদের কোনো অস্তিত্বই ছিল না এবং সামরিক বাহিনীর উচ্চপদে তাদের নিষিদ্ধ করা হয়।
প্রেম নাথ বাজাজ, হাতে গোনা যে কজন কাশ্মীরি পণ্ডিত পরিবর্তনের আন্দোলনে যোগ দিয়েছিলেন, তাদের মধ্যে অন্যতম। তিনি উপত্যকার মুসলিম জনগোষ্ঠীর দুর্দশার বর্ণনা করেন এভাবে:মুসলিম জনমানুষের দারিদ্র্য মর্মান্তিক। ছিন্নবস্ত্র পরিহিত ও খালি পায়ে একজন মুসলিম কৃষককে অনাহারী ভিক্ষুকের মতো দেখায়...অধিকাংশই ভূমিহীন শ্রমিক, অনুপস্থিত জমিদারদের জন্য ভূমিদাস হিসেবে কাজ করে। ১৮৭৭-৭৯ সালের মধ্যে কাশ্মীরে একটি দুর্ভিক্ষ হয় এবং এই দুর্ভিক্ষে মৃতের সংখ্যা যেকোনো মাপকাঠিতেই ছিল ভয়াবহ। কিছু কর্তৃপক্ষ বলে যে শ্রীনগরের জনসংখ্যা অর্ধেকে নেমে এসেছিল, আবার অন্যরা অনুমান করেন যে কাশ্মীর উপত্যকার মোট জনসংখ্যার তিন-পঞ্চমাংশ কমে গিয়েছিল। ওয়াল্টার রোপার লরেন্সের কাছে প্রাপ্ত প্রতিবেদন অনুযায়ী, ১৮৭৭-৭৯ সালের দুর্ভিক্ষের সময় মুসলিম কৃষকদের জন্য এই বিনাশী বছরগুলোতে একজনও পণ্ডিত অনাহারে মারা যাননি। দুর্ভিক্ষের সময় প্রধানমন্ত্রীর পদে ছিলেন একজন কাশ্মীরি পণ্ডিত, ওয়াজির পুন্নু, যিনি ঘোষণা করেন যে,কোনো প্রকৃত দুর্দশা নেই এবং তিনি চান যে শ্রীনগর থেকে রামবান (জম্মুতে) পর্যন্ত কোনো মুসলিম যেন জীবিত না থাকে।
যখন দুর্ভিক্ষের সময় জমি সাময়িকভাবে পতিত হয়েছিল, তখন কাশ্মীরি পণ্ডিতরা সেগুলোকে অনাবাদি পতিত জমি দাবি করে সেগুলোর একটি উল্লেখযোগ্য অংশ দখল করে নেয়। অসংখ্য কাশ্মীরি মুসলিম কৃষক যারা সেই বছরগুলির ধ্বংসযজ্ঞ থেকে বাঁচতে পাঞ্জাবে চলে গিয়েছিলেন, তারা ফিরে এসে দেখেন যে বংশপরম্পরায় চাষ করা জমি থেকে তাদের উচ্ছেদ করা হয়েছে।

কাশ্মীর উপত্যকার বিপুল সংখ্যক মুসলিম কাশ্মীরি পাঞ্জাবে চলে যেতে বাধ্য হন। এর কারণ ছিল দুর্ভিক্ষ, চরম দারিদ্র্য এবং ডোগরা হিন্দু শাসনের কঠোর ব্যবহার। প্রেম নাথ বাজাজের মতে, কাশ্মীরি মুসলমানরা তাঁদের ধর্মের কারণেই এই কঠোর আচরণের শিকার হয়েছিলেন। ১৯১১ সালের আদমশুমারি অনুযায়ী, পাঞ্জাবে ১,৭৭,৫৪৯ জন কাশ্মীরি মুসলিম ছিলেন। উত্তর-পশ্চিম সীমান্ত প্রদেশে (বর্তমান খাইবার পাখতুনখোয়া) কাশ্মীরি বসতির সংখ্যাও যুক্ত করলে এই সংখ্যা বেড়ে দাঁড়ায় ২,০৬,১৮০ জন।

## জনসংখ্যা
১৯২১ সালের আদমশুমারি প্রতিবেদন অনুযায়ী, জম্মু ও কাশ্মীর নামক সম্পূর্ণ দেশীয় রাজ্যের মুসলিম জনসংখ্যার ৩১% ছিল কাশ্মীরি মুসলিম। ১৯২১ সালের আদমশুমারি প্রতিবেদনে আরও বলা হয়েছে যে কাশ্মীরি মুসলিমরা ভাট, ধর, ওয়ানি ইত্যাদি অসংখ্য উপজাতিতে বিভক্ত। ১৯২১ সালের আদমশুমারিতে কাশ্মীরি মুসলিম জনসংখ্যা ৭,৯৬,৮০৪ জন রেকর্ড করা হয়।

১৯৩১ সালের আদমশুমারি প্রতিবেদনেও পুনর্ব্যক্ত করা হয়েছিল যে 'কাশ্মীরি মুসলিম' জনসংখ্যা রাজ্যে সবচেয়ে ওপরের অবস্থানে ছিল (দেশীয় রাজ্যের অন্যান্য সম্প্রদায়গুলো ছিল গুর্জর, ব্রাহ্মণ, সুধন, রাজপুত এবং আরইন ইত্যাদি)। ১৯৩১ সালের আদমশুমারি অনুযায়ী, কাশ্মীরি মুসলিম জনসংখ্যা ছিল ১৩,৫২,৮২২ জন। এই প্রতিবেদনে ব্যাখ্যা করা হয়েছে যে কাশ্মীরি মুসলিমদের সংখ্যা ৫,৫৬,০১৮ জন 'অভূতপূর্ব' বৃদ্ধির কারণ হলো হাজ্জাম, হানজি, সৈয়দ এবং শেখের মতো বেশ কিছু জাতিকে এই সম্প্রদায়ের অন্তর্ভুক্ত করা।

১৯৩১ সালের আদমশুমারি প্রতিবেদনে বলা হয়েছে যে ভাট, দার, গানাই, খান, লোন, মালিক, মীর, পারে, রাথার, শেখ, ভ্যারিয়ার এবং ওয়ানি কাশ্মীরি মুসলিমদের মধ্যে প্রধানতম উপজাতি ছিল। নিচে ১৯৩১ সালের আদমশুমারি অনুযায়ী কাশ্মীরি মুসলিম জনসংখ্যার বিভিন্ন উপজাতির পরিসংখ্যান দেওয়া হলো।

## বিক্ষিপ্ত উদ্বাসন

বিংশ শতাব্দীর শুরুতে, দুর্ভিক্ষ এবং ডোগরা শাসকদের নীতি বহু কাশ্মীরি মুসলমানকে তাদের মাতৃভূমি ছেড়ে পাঞ্জাবে চলে যেতে বাধ্য করে। কাশ্মীরি মুসলমানরা গুজরানওয়ালা, শিয়ালকোট, গুজরাত, লাহোর, অমৃতসর এবং লুধিয়ানার মতো পাঞ্জাবের বিভিন্ন শহরের একটি গুরুত্বপূর্ণ অংশ হয়ে ওঠে। ১৯৪৭ সালে অমৃতসর থেকে অভিবাসিত কাশ্মীরিরা লাহোরের সমসাময়িক রন্ধনশৈলী এবং সংস্কৃতির উপর একটি বড় প্রভাব ফেলে। লাহোরের কাশ্মীরিদের চেয়ে অমৃতসরের কাশ্মীরিরা তাদের কাশ্মীরের সংস্কৃতিতে অধিক নিমগ্ন ছিল। "জং গ্রুপ এবং জিও টেলিভিশন নেটওয়ার্ক" কর্তৃক পরিচালিত একটি বিশেষ গবেষণায় দেখা গেছে যে, ১৯৪৭ সাল থেকে কাশ্মীরি সম্প্রদায় লাহোর জেলার রাজনীতিতে অগ্রণী ভূমিকা পালন করে আসছে।

পাঞ্জাবে বসবাসকারী প্রবাসী কাশ্মীরি মুসলিমদের মধ্যে উল্লেখযোগ্য ব্যক্তিরা হলেন পাকিস্তানের সাবেক প্রধানমন্ত্রী নওয়াজ শরীফ (যার পৈতৃক নিবাস অনন্তনাগে), অর্থমন্ত্রী ইসহাক দার, রাজনীতিবিদ খাজা আসিফ, এবং লাহোর হাইকোর্টের সাবেক প্রধান বিচারপতি খাজা মুহাম্মদ শরিফ। পাঞ্জাবের প্রবাসী কাশ্মীরি মুসলিম সম্প্রদায়ের আরেকজন উল্লেখযোগ্য ব্যক্তিত্ব  মুহাম্মদ ইকবাল (যিনি তার ব্রাহ্মণ বংশধারা নিয়ে গর্ববোধ করতেন এবং যার কবিতায় কাশ্মীর উপত্যকার প্রতি গভীর একাত্মতা ফুটে উঠতো)। পাঞ্জাবের আরেকজন বিখ্যাত ও গর্বিত কাশ্মীরি লেখক সাদত হাসান মান্টো।

১৯২১ সালের আদমশুমারি অনুযায়ী, পাঞ্জাবে মোট কাশ্মীরি জনসংখ্যা ছিল ১,৬৯,৭৬১ জন। তবে, আদমশুমারির প্রতিবেদনে বলা হয়েছে যে পাঞ্জাবে বসবাসকারী কাশ্মীরিদের মাত্র ৩% তাদের কাশ্মীরি ভাষা ধরে রাখতে পেরেছেন। ১৯০১ সালে কাশ্মীরি ভাষাভাষী মানুষের সংখ্যা ছিল ৮,৫২৩ জন, কিন্তু ১৯১১ সালে তা কমে দাঁড়ায় ৭,১৯০ জনে। ১৯২১ সালের মধ্যে পাঞ্জাবে কাশ্মীরি ভাষাভাষী মানুষের সংখ্যা ৪,৬৯০-এ নেমে আসে। ১৯২১ সালের আদমশুমারির প্রতিবেদনে বলা হয়েছে যে এই তথ্যটি প্রমাণ করে, পাঞ্জাবে স্থায়ীভাবে বসবাসকারী কাশ্মীরিরা তাদের প্রতিবেশীদের পাঞ্জাবি ভাষা গ্রহণ করেছে। বিপরীতে, পাঞ্জাবের ১৮৮১ সালের আদমশুমারি অনুযায়ী, সেখানে কাশ্মীরি ভাষাভাষী মানুষের সংখ্যা ছিল ৪৯,৫৩৪ জন। ১৮৮১ সালের আদমশুমারি অনুযায়ী, পাঞ্জাবে কাশ্মীরি জনসংখ্যা ছিল ১,৭৯,০২০ জন, আর ১৮৯১ সালের আদমশুমারিতে এই সংখ্যা বেড়ে দাঁড়ায় ২,২৫,৩০৭ জনে। তবে, ১৮৯১ সালের আদমশুমারিতে কাশ্মীরি ভাষাভাষীর সংখ্যা ছিল মাত্র ২৮,৪১৫ জন।

গবেষক আয়েশা জালাল বলেন যে, পাঞ্জাবে কাশ্মীরিরা বৈষম্যের শিকার হয়েছেন। পাঞ্জাবে পুরুষানুক্রমে বসবাস করা কাশ্মীরিরা জমি কেনার অধিকার পেত না, যার মধ্যে মুহাম্মদ ইকবালের পরিবারও অন্তর্ভুক্ত ছিল। গবেষক চিত্রলেখা জুতশি বলেন যে, পাঞ্জাবে বসবাসকারী কাশ্মীরি মুসলমানরা কাশ্মীরের সঙ্গে আবেগিক ও পারিবারিক বন্ধন বজায় রেখেছিল এবং উপত্যকায় থাকা তাদের ভাই-বোনদের স্বাধীনতার জন্য সংগ্রাম করাকে নিজেদের কর্তব্য মনে করেন।

## তথ্যসূত্র

## বহিঃসংযোগ

বিষয়শ্রেণী:কাশ্মীরি মুসলিম
বিষয়শ্রেণী:জম্মু ও কাশ্মীরের সামাজিক গোষ্ঠী
বিষয়শ্রেণী:ভারতের মুসলিম সম্প্রদায়